REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/520-15

18. decembar 2015. godine

B e o g r a d

Z A P I S N I K

39. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 8. DECEMBRA 2015. GODINE

Sednica je počela u 10,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Milan Kovačević, Miodrag Nikolić, Žarko Bogatinović, Milija Miletić, Velimir Stanojević, Arpad Fremond, kao i Vladan Milošević, Dejan Nektarijević, Milan Latković, Miroljub Stanković i Miroslav Marinković, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Zoran Antić, Đorđe Stojšić, Marjana Maraš, Goran Ćirić, Jovan Marković, Milan Korać, Dušan Petrović i Sabina Dazdarević.

Sednici je prisustvovao i narodni poslanik Milan Novaković.

Pored članova Odbora sednici su prisustvovali: predstavnici Vlade Republike Srbije: Dragan Glamočić, savetnik premijera za pitanja poljoprivrede, predstavnici Ministarstva finansija: Nenad Mijailović, državni sekretar, Mirjana Ćojbašić, pomoćnik ministra u sektoru za budžet, Milesa Marjanović i Vera Radojčić Savatović, viši savetnici, predstavnici Ministarstva poljoprivrede i zaštite životne sredine: prof. dr Snežana Bogosavljević Bošković, ministar, prof. dr Zoran Rajić, državni sekretar, Dragoje Pavlović, v.d. pomoćnika ministra, Mladen Mladenović, v.d. pomoćnika ministra Sektora za pravne i normativne poslove, Ružica Tripić, načelnik Odeljenja za normativne poslove i harmonizaciju propisa u oblasti poljoprivrede, Milan Ćuprić, šef Odseka za biljnu proizvodnju i preradu biljnih proizvoda, Nenad Terzić, Sektor za poljoprivrednu politiku, kao i predstavnici sredstava javnog informisanja.

Predsednik Odbora Marijan Rističević je pre utvrđivanja dnevnog reda, predložio njegovu dopunu, sa tačkom – **Ramatranje Predloga zakona o izmenama i dopunama Zakona o podsticajima u poljoprivredi i ruralnom razvoju, u načelu, koji je podnela Vlada (broj 320-3223/15 od 5. decembra 2015. godine) ,** koja bi bila razmatrana kao druga tačka dnevnog reda. Treća tačka bi bila Razno. Predlog Marijana Rističevića je usvojen jednoglasno tako da je usvojen sledeći

D n e v n i r e d

1. Razmatranje Predloga zakona o budžetu Republike Srbije za 2016. godinu, razdeo 23 - Ministarstvo poljoprivrede i zaštite životne sredine koji je podnela Vlada Republike Srbije;
2. Ramatranje Predloga zakona o izmenama i dopunama Zakona o podsticajima u poljoprivredi i ruralnom razvoju, u načelu, koji je podnela Vlada (broj 320-3223/15 od 5. decembra 2015. godine);
3. Razno.

Pre prelaska na razmatranje prve tačke dnevnog reda usvojeni su, jednoglasno, zapisnici 34, 35. i 36. sednice Odbora, koje su održane 22. oktobra, 3. novembra i 5. novembra 2015. godine, u tekstu u kome su i predložene.

Prva tačka dnevnog reda **– Razmatranje Predloga zakona o budžetu Republike Srbije za 2016. godinu, razdeo 23 - Ministarstvo poljoprivrede i zaštite životne sredine koji je podnela Vlada Republike Srbije**

U uvodnim napomenama, Nenad Mijailović, državni sekretar je istakao da je budžet za narednu godinu konzervativan i da se bazira na realnim procenama, kao i da nema nerealnih očekivanja u naplati poreza za narednu godinu. Deficit budžeta iznosi 121,8 milijardi dinara što je u liniji sa programom koji je dogovoren sa MMF-om. U vezi sa Razdelom 23, koji se odnosi na Ministarstvo poljoprivrede i zaštite životne sredine, sredstva iznose 40,6 milijardi, od čega je 34,5 milijardi namenjeno poljoprivredi. Od tog iznosa preko 24 milijarde dinara planirano je za subvencije i agrarna plaćanja, što je 700 miliona dinara više u odnosu na 2015. godinu.

Prof. dr Snežana Bogosavljević Bošković, ministar ukazala je na potrebu obezbeđivanja sredstava u budžetu za interventno reagovanje, sredstva za isplatu ostatka duga prema poljoprivrednicima za 2015. godinu, a koji nije obuhvaćen javnim dugom, za prelevmane i dr.

Dragoje Pavlović, pomoćnik ministra istakao je da je ovo programski budžet, a novina u njemu je ta što će se svi podsticaji i subvencije naći na jednom mestu, odnosno u Upravi za agrarna plaćanja. Čak 87% poljoprivrednog budžeta su rashodi, od čega je preko 70% namenjeno subvencijama.

U diskusiji su učestvovali narodni poslanici: Marijan Rističević, Milija Miletić, Miodrag Nikolić i Miroslav Marinković.

Odbor je u skladu sa članom 173. Poslovnika Narodne skupštine razmotrio Predlog zakona o budžetu Republike Srbije za 2016. godinu, razdeo 23– Ministarstvo poljoprivrede i zaštite životne sredine, koji je podnela Vlada.

Odbor je većinom glasova, a saglasno članu 173. stav 1. Poslovnika Narodne skupštine zaključio da dostavi sledeći

I Z V E Š T A J

Odbor je u skladu sa članom 173. stav 2 . Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2016. godinu, razdeo 23 - Ministarstvo poljoprivrede i zaštite životne sredine koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Odbor je na osnovu člana 56. Poslovnika Narodne skupštine, doneo sledeći:

Z A K Lj U Č A K

Odbor zahvaljuje Vladi Republike Srbije na dodatnim sredstvima u iznosu od 9,5 milijardi za podsticaje za 2015. godinu, čime su se stekli uslovi za isplatu svih podsticaja i dugovanja prema poljoprivrednim gazdinstvima. Odbor je ohrabren jednom milijardom više u delu planiranih podsticaja za 2016. godinu, ali preporučuje da se ta sredstva uvećaju, posebno da se obezbede sredstva u cilju interventnog otkupa mesa i mleka, kojim bi se očuvala stabilnost cena, proizvodnje, tržišta, izvoza i snabdevanja po pitanju mesa i mleka.

Druga tačka dnevnog reda - **Ramatranje Predloga zakona o izmenama i dopunama Zakona o podsticajima u poljoprivredi i ruralnom razvoju, u načelu, koji je podnela Vlada (broj 320-3223/15 od 5. decembra 2015. godine);**

Mladen Mladenović, pomoćnik ministra istakao je, predstavljajući Predlog zakona članovima Odbora, da je isti direktna posledica Predloga zakona o budžetu za 2016. godinu i pretvaranja dugovanja za podsticaje u javni dug. Po njegovim rečima, ovim Predlogom zakona na brz način se obezbeđuje finansijska stabilnost i ravnomerna raspodela osnovnih podsticaja u biljnoj proizvodnji i regresa za gorivo, đubrivo i seme, imajući u vidu smanjena budžetska izdvajanja za podsticaje u poljoprivredi, a kroz definisanje broja korisnika, prihvatljivih površina i nivoa podsticaja po jedinici površine.

Odbor je većinom glasova, a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o podsticajima u poljoprivredi i ruralnom razvoju, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Treća tačka dnevnog reda- **Razno.**

Pod tačkom-Razno nije bilo prijavljenih za raspravu,

Pošto drugih pitanja i predloga nije bilo, sednica je zaključena u 12,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević